text: Fredelig nat uden skybrud og torden
  30 maj 2016 kl. 04.26
  Natten til mandag er forløbet yderst fredelig - og den kraftige regn og torden, som meteorologerne havde varslet, udeblev.
  De to lokale politikredse melder mandag morgen om en fredelig nat uden nogen problemer som følge af vejret. Den kraftige regn og torden udeblev, selvom der kan være stor forskel på, hvordan vejret har artet sig.
  Ifølge TV2 Vejret er der ikke registreret skybrud i Danmark i nat, hvilket kræver 15 millimeter regn på en halv time.
  Heller ikke TV SYDs seere har oplevet skybrud i nat - i hvert fald ikke i et omfang, at det har ført til opslag på vores facebookside.
  Mandag begynder med skyet vejr -  men fra omkring middag klarer det op østfra med en del sol. Temperaturer kommer  op mellem 20 og 25 grader.
  